Kilden til forurenet drikkevand er sandsynligvis fundet, men borgere anbefales stadig at koge vandet.

Borgere i en række byer nord for Aalborg, der får deres drikkevand fra Hammer Bakker Forsyningsselskab, opfordres stadig til at koge vandet, før de drikker det. Sådan lyder meldingen torsdag fra Aalborg Kommune, som har nyt i forhold til det forurenede drikkevand. - Status er, at kilden til bakterieforureningen formentlig er fundet - den stammer sandsynligvis fra en utæthed i rentvandstanken, skriver Aalborg Kommune i en pressemeddelelse. Bør stadig koge vandet Aalborg Kommune meldte onsdag ud, at der var fundet coliforme bakterier i drikkevandet ved Hammer Bakker Forsyningsselskab. Det betyder, at Styrelsen for Patientsikkerhed opfordrer borgere i Grindsted, Uggerhalne, Gl. Sulsted, Vestbjerg, Sulsted Stationsby og Ajstrup til at koge vandet. - Der er ikke fundet coliforme bakterier i boringen, men de er fundet i ledningsnettet efter rentvandstanken. Bakterieforureningen kommer derfor sandsynligvis ikke fra selve boringen, oplyser Aalborg Kommune torsdag. Kommunen afventer nu kimtal, der indikerer, om der er kommet overfladevand ind i ledningsnettet. Kogeanbefalingen fastholdes derfor, indtil Styrelsen for Patientsikkerhed giver grønt lys.